Diari Oficial de la Generalitat Valenciana


Sumari del DOGV 8821, del 27-05-2020 (2020/3719)

RESOLUCIÓ de 25 de maig de 2020, del president de Turisme Comunitat Valenciana, sobre continuació de determinats procediments indispensables per al funcionament bàsic dels serveis i la protecció de l'interés general, en aplicació de la disposició addicional tercera del Reial Decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8821

Data del DOGV
:   27-05-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/3719


Data del document
:   25-05-2020

Organisme emissor
:   Turisme Comunitat Valenciana

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 25 de maig de 2020, del president de Turisme Comunitat Valenciana, sobre continuació de determinats procediments indispensables per al funcionament bàsic dels serveis i la protecció de l'interés general, en aplicació de la disposició addicional tercera del Reial Decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19. [2020/3719]  
  
  
El Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19, estableix en la disposició addicional tercera, apartat 1r, la suspensió dels termes i la interrupció dels terminis per a la tramitació dels procediments de les entitats del sector públic.  
  
No obstant això, el Reial decret 465/2020, de 17 de març, pel qual es modifica el Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19, en l'apartat 4 del seu article únic modifica l'apartat 4 de la disposició addicional tercera del Reial decret 463/2020 i estableix:  
  
«4. Sense perjudici del que es disposa en els apartats anteriors, des de l'entrada en vigor del present reial decret, les entitats del sector públic podran acordar motivadament la continuació d'aquells procediments administratius que estiguen referits a situacions estretament vinculades als fets justificatius de l'estat d'alarma, o que siguen indispensables per a la protecció de l'interés general o per al funcionament bàsic dels serveis.»  
En el moment de la publicació del Reial decret 465/20697, diverses convocatòries de subvenció de Turisme Comunitat Valenciana estaven ja publicades per a ser gestionades en el present exercici, la tramitació de les quals es veu afectada per les especials circumstàncies que la declaració de l'estat d'alarma provoca.   
En aquest sentit, el manteniment de la suspensió dels tràmits d'instrucció dels corresponents expedients administratius generats com a conseqüència de les sol·licituds presentades podria generar perjudicis per al funcionament bàsic dels diferents serveis gestionats pel Servei d'Ajudes de Turisme una vegada que s'alce l'estat d'alarma, perquè és previsible que es produïsca una acumulació de tramitació difícilment assumible amb els mitjans personals i materials disponibles, raó per la qual es considera necessari alçar la suspensió d'aquests tràmits.  
  
D'altra banda, amb les convocatòries afectades per la present resolució es pretén protegir l'interés general a través d'una minimització de l'impacte econòmic de la pandèmia Covid-19. En aquest sentit, el Reial decret llei 8/2020, de 17 de març, de mesures urgents extraordinàries per a fer front a l'impacte econòmic i social de la Covid-19 (BOE núm. 73, de 18.3.2020), en la seua exposició de motius, posa de manifest que en aquest context, la prioritat absoluta en matèria econòmica radica a protegir i donar suport al teixit productiu i social per a minimitzar l'impacte i aconseguir que, una vegada finalitzada l'alarma sanitària, es produïsca al més prompte possible un rebot en l'activitat. La pandèmia de la Covid-19 suposarà inevitablement un impacte molt negatiu en l'economia turística la quantificació del qual està encara sotmés a un elevat nivell d'incertesa.  
Així doncs, les actuacions objecte de les convocatòries a les quals es refereix la present resolució suposen un estímul a l'economia a través del sector turístic de la Comunitat Valenciana, per la qual cosa mantindre'n la suspensió en el temps implicaria el retard de l'execució d'aquestes i un greu perjudici a la recuperació de la normalitat en destinacions i empreses turístiques en impossibilitar, en molts dels casos, la finalització dels projectes dins de l'exercici 2020, marc temporal fixat en les respectives convocatòries.   
D'acord amb tot el que s'ha exposat, conforme amb el que s'estableix en l'apartat 4 de la disposició addicional tercera del Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19, i en l'exercici de les competències d'aquesta presidència recollides en l'article 31, apartat f, del Decret 7/2020, de 17 de gener, del Consell, de regulació dels òrgans per a la coordinació de l'acció turística i de l'organisme públic per a la gestió de la política turística, resolc:  
  
Primer  
Declarar d'interés general les següents convocatòries:  
- Resolució de 10 de desembre de 2019, del president de Turisme Comunitat Valenciana, per la qual es convoquen les ajudes a entitats locals per a l'any 2020 dirigides a la millora i la competitivitat dels recursos i destinacions turístiques de la Comunitat Valenciana (18.12.2019).  
- Resolució de 10 de desembre de 2019, del president de Turisme Comunitat Valenciana, per la qual es convoquen les ajudes per a l'any 2020 dirigides a empreses, associacions, federacions i fundacions, destinades a la millora de la competitivitat dels serveis i productes turístics de la Comunitat Valenciana (18.12.2019).  
  
Segon  
Acordar no suspendre termes ni interrompre els terminis per a la tramitació de les convocatòries esmentades, i per tant, continuar les diverses fases del procediment administratiu durant la vigència de l'estat d'alarma decretat pel Govern.  
  
Tercer  
Com a conseqüència de la reactivació de la instrucció de les convocatòries suara esmentades, a través de la pàgina web de Turisme Comunitat Valenciana s'informarà de l'estat de tramitació dels corresponents expedients de subvenció una vegada publicada la present resolució en el Diari Oficial de la Generalitat Valenciana.  
  
La present resolució és definitiva en via administrativa i contra aquesta podrà interposar-se un recurs potestatiu de reposició en el termini d'un mes comptat des de l'endemà de la publicació si ja haguera finalitzat l'estat d'alarma decretat per l'RD 463/2020, o des de la finalització d'aquest estat si s'haguera publicat amb anterioritat; així mateix podrà interposar un recurs contenciós administratiu en el termini de dos mesos davant del jutjat contenciós administratiu competent d'acord amb els criteris establits en l'article 14 de la Llei 29/98, de 13 de juliol, reguladora de la jurisdicció contenciosa administrativa, termini que es computarà de la mateixa manera que per al recurs potestatiu de reposició indicat abans.  
  
València, 25 de maig de 2020.- El president de Turisme Comunitat Valenciana: Francesc Colomer Sánchez.